

**НҮБ-ын хүний эрхийн шинжээч Монгол Улс дахь эмэгтэйчүүдийн эсрэг хүчирхийллийн байдлыг үнэлнэ**

Женев хот, Швейцар улс (2021 оны 11-р сарын 25)- НҮБ-ын Эмэгтэйчүүдийн эсрэг хүчирхийллийн асуудлаарх тусгай илтгэгч Рийм Алсалем 2021 оны 11-р сарын 29- 12 сарын 8 хүртэл Монгол Улсад айлчилна.

“Айлчлалынхаа үер Монгол Улс дахь эмэгтэйчүүдийн эсрэг хүчирхийллээс урьдчилан сэргийлэх, таслан зогсоох олон улсын гэрээ хэлэлцээрийн хэрэгжилт болон хуулийн, институц, бодлогын орчинг судална” гэж Алсалем хэллээ.

Тусгай илтгэгч эмэгтэйчүүдийн эсрэг хүчирхийллийн тодорхой хэлбэр болох охид, эмэгтэйчүүдийг худалдаалах, эмэгтэй дүрвэгсэд, шилжин суурьшигчдын эсрэг хүчирхийлэл, иргэний харьяалалгүй болох эрсдэлтэй охид, эмэгтэйчүүд болон эмэгтэйчүүдийн аллагын эсрэг хэрэгжүүлж буй арга хэмжээний талаар үнэлгээ хийнэ.

“Засгийн газар, орон нутгийн удирдлага, иргэний нийгмийн байгууллагын төлөөлөл, болон бусад оролцогч талуудтай охид, эмэгтэйчүүдийг жендэрт суурилсан хүчирхийллээс хамгаалах, тулгарч буй бэрхшээлийг даван туулах талаар үр дүнтэй хэлэлцүүлэг өрнүүлэх болно гэдэгт итгэж байна” гэж тусгай илтгэгч онцоллоо.

Мөн мэдээж эдгээр асуудалд хэрэгцээг нь онцгойлон авч үзэх хэрэгтэй охид, эмэгтэйчүүдтэй уулзах болно гэж тэрээр дурдлаа

Тусгай илтгэгч 10 хоногийн айлчлалынхаа үеэр эмэгтэйчүүдийн түр орогнох байр, нэг цэгийн үйлчилгээний төв, саатуулах байранд байрлаж буй хүчирхийлэлд өртсөн охид, эмэгтэйчүүдтэй уулзана. Тусгай илтгэгч Улаанбаатар хотоос гадна Өмнөговь аймгийн Даланзадгад суманд ажиллана.

Тусгай илтгэгч Монгол Улсад ажилласан айлчлалынхаа талаарх урьдчилсан дүгнэлтээ 12-р сарын 8-ны өдөр 12:00 цагт  (УБ хотын цагаар)  НҮБ-ын байрны 3-р давхарт хэвлэл, мэдээллийнхэнд танилцуулна. Хэвлэлийн бага хурал зөвхөн сэтгүүлч, хэвлэл мэдээллийнхэнд нээлттэй. Хурлын үеэр халдвар хамгааллын дэглэм баримтална. Хэвлэлийн бага хуралд оролцохыг хүсвэл доорх холбоосоор 12-р сарын 5-ны дотор бүртгүүлнэ үү.

<https://forms.office.com/Pages/ResponsePage.aspx?id=Xtvls0QpN0iZ9XSIrOVDGRuy18jqSMdMkihmz2Ti6YZUQ1ZCMEFZVVZCNTEyRUlNWTBGVEQyQVlMQS4u>

Алсалем эцсийн тайлангаа 2022 оны 6-р сард НҮБ-ын Хүний эрхийн зөвлөлд танилцуулна.